**Caucei zelts, Aparjodam sudrabs astotajā Viessmann Pasaules kausa posmā**

Svētdien Vinterbergā, Vācijā otro vietu astotajā Viessmann Pasaules kausa posmā kamaniņu sportā divvietīgo ekipāžu konkurencē izcīnīja Oskars Gudramovičs/Pēteris Kalniņš, savukārt komandu stafetē Latvijas komandai bronzas godalga.

Gudramovičs/Kalniņš jau pirmajā braucienā uzrādīja otro labāko laiku. Otrajā braucienā septītais rezultāts, taču iekrātais laika pārsvars pēc pirmā brauciena ļāva noturēt otro vietu. Uzvara Krievijas sportistiem Aleksandram Denisevam/Vladislavam Antonovam, bet bronza poļiem Vojteham Kmiļevskim/Jakubam Kovaļevskim.

Brāļi Šici arī cīnījās par vietu labāko trijniekā, taču pieļāva kļūdu pirmā brauciena beigās un uzrādīja 11. labāko laiku. Otrajā braucienā otrais rezultāts, bet summā devītā vieta.

Komandu stafetē Latvijas komandas sastāvā startēja Elīza Cauce, Kristers Aparjods un Oskars Gudramovičs/Pēteris Kalniņš. Visi sportisti aizvadīja stabilus braucienus bez vērā ņemamām kļūdām un uzvarētājiem Krievijas komandai piekāpās par sešām sekundes desmitdaļām, bet otrās vietas ieguvējiem itāļiem par vienu sekundes desmitdaļu.

Sezonas noslēdzošais devītais posms pēc nedēļas norisināsies Kēnigzes trasē Vācijā.